[pic] | EUROOPA ÜHENDUSTE KOMISJON |

Brüssel 22.12.2008

KOM(2008) 883 lõplik

Ettepanek:

NÕUKOGU OTSUS,

millega määratakse kindlaks ühenduse seisukoht Maailma Kaubandusorganisatsiooni peanõukogus Montenegro ühinemise kohta Maailma Kaubandusorganisatsiooniga

(komisjoni esitatud)

SELETUSKIRI

TAUST

1. Maailma Kaubandusorganisatsiooni (WTO) liikmete ja Montenegro vahelised läbirääkimised, mis käsitlevad Montenegro WTOga ühinemise tingimusi, on jõudnud lõppjärku. Nimetatud läbirääkimised algasid pärast seda, kui Montenegro esitas 2004. aasta detsembris liikmeks saamise taotluse, ning kestsid 4 aastat. Enne kui EL saab Montenegro ühinemist WTOga ametlikult toetada, tuleb Montenegro ühinemistingimused nõukogu otsusega heaks kiita. Järgnevalt on esitatud ühinemistingimuste kokkuvõte.

2. ELi ja Montenegro vahelised kaupu ja teenuseid käsitlevad kahepoolsed kaubanduskokkulepped on inkorporeeritud sooduskaubanduse kokkuleppesse, mis on osa 15. oktoobril 2007. aastal allkirjastatud stabiliseerimis- ja assotsieerimislepingust. Lepingu kaubandust käsitlevat osa (vaheleping) kohaldatakse alates 1. jaanuarist 2008. Montenegro on ka võimalik ELi liikmekandidaat.

TULEMUSED TÖÖSTUS- JA PÕLLUMAJANDUSTOODETE VALDKONNAS

3. Montenegro tollitariifistik peegeldab ELi tollitariifistikku HS 2007 klassifikatsioonis kaheksakohalisel tasemel, kuid seda väljendatakse kümnekohaliselt. Kõik tariifiread seotakse. Kõik tariifid on väljendatud väärtuse alusel. Kohaldatav tollimaksumäär on keskmiselt 4,19 %. Esialgne seotud tollimaksumäär on keskmiselt 5,04 %. Lõplik seotud tollimaksumäär on keskmiselt 4,92 %. Kõigi valdkondade keskmine seotud tollimaksumäär on alla 10 %. Kõrgemate tollimaksumääradega valdkonnad on paberi-, naha-, karusnaha- (22 %) ja kalandusvaldkond (30 %). Kõik muud tollitariifid on tasemel 15 % või madalamal. 131 tariifirea puhul erineb lõplik seotud tollimaksumäär esialgsest seotud tollimaksumäärast. Rakendusperioodid on vastavalt 4 ja 5 aastat. Montenegro osaleb täiel määral kõigis valdkondlikes kokkulepetes, välja arvatud väga vähestes tundlikes valdkondades (paber, teras).

4. Põllumajandustoodete suhtes kohaldatakse tollimaksumäära 12,08 %, esialgne seotud tollimaksumäär on keskmiselt 20,97 %, mida vähendatakse 17,65 %-ni. Põllumajandustoodete puhul on 760 tariifirea rakendusperiood vastavalt 4 ja 5 aastat. Kõige kõrgem on või tollimaksumäär, mis on 60 %.

TULEMUSED TEENUSTE VALDKONNAS

5. Montenegro võtab kohustusi, mis võimaldavad turulepääsu ning konkurentsi kohalike ja välismaiste teenustepakkujate vahel peaaegu kõigis valdkondades ja alamvaldkondades. See on kasulik nii Montenegro majandusele kui ka ELile. Välismaiste teenustepakkujate suhtes puuduvad koguselised ja diskrimineerivad piirangud järgmistes tähtsamates teenustevaldkondades:

- erialateenused

- enamus ettevõtlusteenuseid

- posti- ja kulleriteenused (kooskõlas EÜ ajakavaga)

- telekommunikatsiooniteenused

- ehitusteenused

- turustusteenused

- koolitusteenused

- keskkonnateenused

- enamus finantsteenuseid (mõnedes alamvaldkondades on üleminekuperiood)

- turismiteenused ning

- osa transporditeenustest.

6. Teatavad valdkonnad, mille puhul Montenegro kohustusi ei võta, hõlmavad sotsiaalteenuseid ja transporditeenuseid (siseveeteetransport, kosmosetransport, osa õhu- ja raudteetranspordist ning torutransport). Montenegro ei võta kohustusi ka audiovisuaalsete teenuste valdkonnas. Montenegro säilitab piirangud piiriülestele arsti- ja hambaraviteenustele, veterinaarteenustele ning ämmaemandate, meditsiiniõdede ja parameedikute osutatavatele teenustele, samuti jäävad piirangud kehtima hoonete puhastusteenuste ning fotograafia- ja pakendamisteenuste suhtes. Kindlustusteenuste osas säilitab Montenegro sarnaselt teiste WTO liikmetega piirangud piiriülestele tarnetele ning lubab otseste filiaalide avamist alles alates 2012. aastast.

PROTOKOLLIST TULENEVAD KOHUSTUSED

7. Ühinemisprotsessi viimases, mitmepoolses etapis püüdsid WTO liikmed koos tagada Montenegro kaubandusseaduste ja -institutsioonide põhimõttelist vastavust WTO eeskirjadele ja kokkulepetele, pannes need kirja ühinemisprotokolli ja töörühma aruandesse. ELi seisukohast on eriti tähtsad järgmised küsimused:

Kauplemisõigused

8. Montenegros on registreeritud välismaalastel õigus tegeleda impordi ja ekspordiga samadel tingimustel kui kohalikel. Montenegro tagab, et WTOga ühinemise kuupäevast alates on kaupade impordi- ja ekspordiõigusega seotud seadused ja korraldused ning nende rakendamine täielikult kooskõlas WTO kohustustega.

Impordilitsentside süsteem

9. Montenegro on viinud oma impordi litsentsimise protseduurid kooskõlla WTO eeskirjadega, sealhulgas lepinguga impordi litsentsimise protseduuride kohta. Montenegro võttis kohustuse hallata ja kohaldada oma tariifikvoote ja tollimaksuvabastusi kooskõlas WTO lepinguga ja lepinguga impordi litsentsimise kohta.

Kaubandusalased investeerimismeetmed

10. Montenegro kohaldab WTOga ühinemise kuupäevast alates oma investeerimiskorda mittediskrimineerival viisil kõigist WTO liikmesriikidest pärit importkaupade ning kodumaiste kaupade suhtes kooskõlas WTO lepinguga, sealhulgas kaubandusalaseid investeerimismeetmeid käsitleva lepinguga. Montenegro on võtnud muu hulgas vastu uue tubakaseaduse, millega kaotati nõue, mille kohaselt pidi iga tubakatootja ostma teatud koguse kohalikult töödeldud tubakat.

Intellektuaalomandi õigused

11. Kooskõlas intellektuaalomandi õiguste kaubandusaspektide lepingu artikliga 17 tagab Montenegro teatavatel tingimustel geograafiliste tähiste ja varasemate kaubamärkide kooskehtivuse. Montenegro tagab WTO liikmesriikide kodanikele samasuguse geograafiliste tähistega seotud õiguste kaitse kui on Montenegro kodanikel. Andmekaitsega seoses tagab Montenegro farmaatsiatoodete ja põllumajanduskemikaalide õiguste kaitse. Intellektuaalomandi õiguste jõustamise osas on Montenegro kohaldanud ulatuslikke eeskirju, mis hõlmavad ka intellektuaalomandi õiguste kaubandusaspektide lepinguga kooskõlas olevaid erilisi piiril võetavaid meetmeid.

Sanitaar- ja fütosanitaarmeetmed

12. Montenegrol puudub praegu ühtne teabekeskus, kuid riik võttis 2008. aasta jaanuaris vastu sanitaar- ja fütosanitaarmeetmetest teavitamise menetlusi käsitleva määruse, mis on kooskõlas sanitaar- ja fütosanitaarmeetmete rakendamise lepinguga. Teabekeskus hakkab vastutama teabe levitamise eest, mis hõlmab muu hulgas Montenegro WTO liikmesust ning osalemist sellistes rahvusvahelistes sanitaar- ja fütosanitaarorganisatsioonides nagu Codex Alimentarius, rahvusvaheline episootiaamet ja rahvusvaheline taimekaitsekonventsioon. Samuti hõlmab levitatav teave kõiki Montenegro territooriumil vastu võetud või kavandatud sanitaar- ja fütosanitaarmeetmeid.

SOOVITUS

13. Esitades Montenegro WTOga ühinemise tingimused nõukogule heakskiitmiseks, on komisjon seisukohal, et nimetatud tingimused moodustavad tasakaalustatud, kuid samas ambitsioonika kogumi turu avamisega seotud kohustustest, mis toovad märkimisväärset kasu nii Montenegrole kui ka tema WTO partneritele.

Ettepanek:

NÕUKOGU OTSUS,

millega määratakse kindlaks ühenduse seisukoht Maailma Kaubandusorganisatsiooni peanõukogus Montenegro ühinemise kohta Maailma Kaubandusorganisatsiooniga

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 133 lõikeid 1 ja 5 koostoimes artikli 300 lõike 2 teise lõiguga,

võttes arvesse komisjoni ettepanekut

ning arvestades järgmist:

(1) 10. detsembril 2004. aastal esitas Montenegro valitsus Maailma Kaubandusorganisatsiooni (WTO) asutamislepingu XII artikli kohaselt taotluse nimetatud lepinguga ühinemiseks.

(2) 15. veebruaril 2005. aastal moodustati Montenegro ühinemist käsitlev töörühm, et jõuda kokkuleppele ühinemistingimuste osas, mis oleksid vastuvõetavad nii Montenegrole kui ka kõigile WTO liikmetele.

(3) Euroopa ühenduste nimel tegutsenud komisjon ja Montenegro lõpetasid kaupade ja teenustega kauplemist käsitlevad kahepoolsed läbirääkimised 2008. aasta aprillis.

(4) Ühinemisel WTOga on eeldatavasti positiivne ja kestev mõju Montenegro majandusreformidele ja jätkusuutlikule arengule.

(5) Seepärast tuleks ühinemisprotokoll heaks kiita.

(6) WTO asutamislepingu XII artiklis on sätestatud, et ühinemistingimustes lepivad kokku ühinev riik ja WTO ning WTO poolt kiidab ühinemistingimused heaks WTO ministrite konverents. WTO asutamislepingu IV artikli lõikes 2 on sätestatud, et ministrite konverentsi istungite vaheaegadel täidab selle ülesandeid peanõukogu.

(7) Seepärast tuleb määrata kindlaks ühenduse seisukoht peanõukogus,

ON TEINUD JÄRGMISE OTSUSE:

Ainus artikkel

1. Ühendus võtab WTO peanõukogus seisukoha, et Montenegro ühinemine WTOga tuleb heaks kiita.

2. Kõnealuse seisukoha esitab ühenduse nimel komisjon.

Brüssel, […]

Nõukogu nimel

eesistuja […]